*Hárs László*

**Miértek és hogyanok**

Hogyha nyár van, hol a tél?

Egész télen hol a nyár?

Mikor nem fúj, hol a szél?

És hogyha fúj, hova száll?

Fényes délben hol a Hold?

Sötét éjjel hol a Nap?

Ha kimosták, hol a folt?

Ha nem habzik, hol a hab?

Ha beszélnek, hol a csend?

Ha felszárad, hol a sár?

A mente, az hova ment?

A várkastély, mire vár?

A félóra, mitől fél?

Az aludttej hánykor kél?

Két adagot miért nem kér,

ki nyaklevest ebédel?

A golyóban mi a jó?

Kiabálban mi a bál?

Miért folyik a folyó?

A tó vize miért áll?

Miért nem úszik a csibe?

A hal miért nem repül el?

Az eső miért esik le?

Miért nem esik soha fel?

Miért mindig ma van ma?

A holnap miért nem ma van?

Hogy lesznek a hogyanok,

s miért vannak a miértek?